**E L Ő T E R J E S Z T É S**

**Szombathely Megyei Jogú Város Közgyűlése Kulturális, Oktatási és Civil Bizottsága**

**2022. április 26-i ülésére**

**ELŐTERJESZTÉS**

**Javaslat az önkormányzati nyári napközis tábor megszervezésére**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 41. §-a arról rendelkezik hogy a gyermekek napközbeni ellátásaként az életkornak megfelelő nappali felügyeletet, gondozást, nevelést, foglalkoztatást és étkeztetést kell megszervezni azon gyermekek számára, akiknek szülei, törvényes képviselői munkavégzésük, munka-erőpiaci részvételt elősegítő programban, képzésben való részvételük, nappali rendszerű iskolai oktatásban, a nappali oktatás munkarendje szerint szervezett felnőttoktatásban, felsőoktatási intézményben nappali képzésben való részvételük, betegségük vagy egyéb ok miatt napközbeni ellátásukról nem tudnak gondoskodni. A gyermekek napközbeni ellátását különösen az olyan gyermek számára kell biztosítani,

a) akinek fejlődése érdekében állandó napközbeni ellátásra van szüksége,

b) akit egyedülálló vagy időskorú személy nevel,

c) akinek a szülője, gondozója szociális helyzete miatt az ellátásról nem tud gondoskodni.

A napközbeni ellátás keretében biztosított szolgáltatások időtartamának lehetőleg a szülő, törvényes képviselő munkarendjéhez kell igazodnia.

A napközbeni ellátás formája lehet (életkortól függően) a bölcsődei ellátás, a napközbeni gyermekfelügyelet, és az alternatív napközbeni ellátás. Önkormányzatunk a bölcsődés és óvodás gyermekek tekintetében az intézmények ügyeleti rendszerben történő működtetésével, az általános iskoláskorú gyermekek tekintetében pedig nyári önkormányzati napközis tábor megszervezésével biztosította az elmúlt években a Gyvt-ben meghatározott feladatok ellátását. A napközis tábor megszervezéséhez szükséges fedezet az Oktatási kiadásokban kerül megtervezésre.

A tábort 2021-ben átlagosan napi 20-25 gyermek igényelte az alábbiak szerint:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 1. hét | 2. hét | 3. hét | 4. hét | 5. hét | 6. hét | 7. hét | 8. hét |
| Jelentkezők | 23 | 36 | 39 | 30 | 41 | 35 | 31 | 23 |
| Résztvevők | 20 | 28 | 31 | 17 | 24 | 24 | 18 | 17 |

Előzőekre tekintettel a 2022. évi önkormányzati nyári napközis tábort az alábbiak figyelembe vételével tervezzük megszervezni.

**Biztonsági előírások:** a koronavírus- világjárvány elleni védekezésről szóló 2021. évi I. törvény 5/A. § szerint a veszélyhelyzet 2022. június 1-én hatályát veszti. A veszélyhelyzet megszűnését követően a tábor lebonyolítása során a hatályos egészségügyi előírások iránymutatása szerint javasolt eljárni:

* törekedni kell az 1,5 m-es távolság betartására,
* zárt térben tartandó foglalkozások esetén biztosítani kell a folyamatos szellőztetést,
* a táborban csak egészséges gyermek vehet részt,
* nyilatkoztatni kell a táborozás kezdetén a szülőt, hogy gyermeke nem volt kapcsolatban COVID-19 pozitív személlyel, továbbá arról, hogy a gyermeken nem észlelhetők a megbetegedés tünetei,
* biztosítani kell a gyakori, alapos kézmosást, kézfertőtlenítést, az arc érintésének elkerülését, a köhögési etikett betartását,
* kiemelten ügyelni kell a dolgozók higiénéjének betartására,
* minden dolgozó és táborozó részére részletes oktatást kell adni a hatályos egészségügyi szabályokról.

**Időtartam**: a tábor a szorgalmi időszak végét követő hét első napjától, 2022. június 20. hétfőtől augusztus 19. péntekig, 9 héten át tart.

**Helyszín**: a Szombathelyi Tankerületi Központ fenntartásában és működtetésében lévő

Szombathelyi Derkovits Gyula Általános Iskola (Szombathely, Bem József u. 7.) épülete.

A megjelölt helyszínen biztosítottak a tanulóifjúság üdülésének és táborozásának egészségügyi feltételeiről szóló 12/1991. (V. 18.) NM rendelet előírásai: rendelkezésre állnak a megfelelő szociális feltételek, a sportolási lehetőség, teljesülnek az étkeztetésre vonatkozó előírások.

Amennyiben a magas (100 fő feletti) gyermeklétszám indokolná, a Szombathelyi Tankerület Központtal történő egyeztetést követően, további helyszín kerül kijelölésre.

**Igénybe vevők köre:** a Gyvt. alapján a gyermekek napközbeni ellátásaként *az életkornak megfelelő* nappali felügyeletet, gondozást, nevelést, foglalkoztatást és étkeztetést kell megszervezni.

A bölcsődések, óvodások számára ügyeletes intézmény működtetésével tesz eleget Önkormányzatunk a Gyvt-ben foglalt kötelezettségének.

A napközis tábort a kisiskolás gyermekek, általános iskola 6. évfolyamának befejezéséig vehetik igénybe.

(A rászoruló – hátrányos helyzetű, halmozottan hátrányos helyzetű, valamint rendszeres gyermekvédelmi kedvezményben részesülő gyermekek részére, ha nem vesznek részt a táborban, vagy 6. évfolyamnál idősebbek, - amennyiben igénylik - ingyenes, nyári szünidei étkezést biztosít Önkormányzatunk.)

**Létszám**: maximum 100 fő

**Felügyeletet ellátók, táborvezetés**: a táborvezetőnek, valamint csoportonként minimum 1 fő felügyeletet ellátó személynek pedagógus vagy szociális végzettséggel kell rendelkeznie. Sajátos nevelési igényű gyermek ellátása esetén gyógypedagógusnak, vagy minimálisan gyógypedagógiai asszisztensnek kell rendelkezésre állnia.

A felügyeletet elsősorban a Pálos Károly Szociális Szolgáltató Központ és Gyermekjóléti Szolgálat óvodai-iskolai szociális segítő tevékenységet ellátó munkatársai, szociális munkás munkatársai biztosítják. A táborvezető megbízásához a Szombathelyi Tankerület nyújt segítséget.

**Védőnői ellátás:** a tábor teljes idejére a védőnői ellátás biztosítását az Egészségügyi és Kulturális GESZ koordinálja.

**Adminisztrációs feladatok:** a napközis tábor megszervezésével, lebonyolításával kapcsolatos koordinációs feladatok ellátása a Polgármesteri Hivatal Egészségügyi, Kulturális és Köznevelési Iroda keretében, a napközis tábor pénzügyi lebonyolítása (az előző évek gyakorlata szerint) a Köznevelési GAMESZ közreműködésével történik.

**Költségvetési fedezet:** az Önkormányzat 2022. évi költségvetéséről szóló 2/2022. (III.1.) önkormányzati rendelet 8. mellékletében az Oktatási ágazat kiadásai „Önkormányzati napközis tábor megszervezése” tételsoron 4.000.000,- Ft-ot biztosított a tábor megszervezéséhez és lebonyolításához.

A rendelkezésre álló 4.000.000,- Ft összeget a kifizetéseket intéző Szombathelyi Köznevelési GAMESZ részére szükséges átcsoportosítani.

Napközis tábor költségvetés tervezete (adatok ezer forintban):

**Kiadások**

|  |  |
| --- | --- |
| Étkeztetés (25 fős létszámmal + felügyeletet ellátók és közreműködők étkezésével tervezve) 1523 Ft/fő/nap,  felnőtt ebéd 967,- Ft/fő/nap | 2.270 |
| Gyógyszer | 30 |
| Eszközök, játékok, programok (80 ezer induláskor + heti 30 ezer Ft) | 350 |
| Tisztítószer, wc papír | 100 |
| Ásványvíz (1 üveg /gyermek a külső programokhoz, 80,- Ft/palack) | 100 |
| Felügyeletet, kisegítő tevékenységet ellátók díjazása (bruttó heti 20 e Ft/fő, táborvezető bruttó 60.000,- Ft/hét) | 1.450 |
| ÖSSZESEN: | 4.300 |

**Bevételek**

|  |  |
| --- | --- |
| Költségvetésben tervezett | 4.000 |
| Várható tanulói étkezési díjbefizetés (a tanulók fele ingyenes) | 300 |
| **Összesen:** | 4.300 |
| **HIÁNYZÓ KÜLÖNBÖZET:** | **0** |

A tábor előkészítésével, lebonyolításával kapcsolatos részletes feladatokat, és azok ütemezését az előterjesztés melléklete tartalmazza.

Az Oktatási kiadások „Önkormányzati napközis tábor megszervezése” tételsora feletti rendelkezés az Önkormányzat 2022. évi költségvetéséről szóló 2/2022. (III.1.) önkormányzati rendeletének 11. § (6) bekezdése alapján a Kulturális, Oktatási és Civil Bizottság hatásköre.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2022. április „ ”**

**/: Dr. László Győző :/**

**HATÁROZATI JAVASLAT**

**…/2022. (IV.26.) KOCB. sz. határozat**

1. Szombathely Megyei Jogú Város Közgyűlésének Kulturális, Oktatási és Civil Bizottsága a „Javaslat az Önkormányzati nyári napközis tábor megszervezésére” című előterjesztést megtárgyalta, és az SZMSZ 52. § (2) bekezdés 23. pontja, valamint az Önkormányzat 2022. évi költségvetéséről szóló 2/2022. (III.1.) önkormányzati rendelet 11. § (6) bekezdése alapján a 2022. évi nyári napközis tábor megszervezését az előterjesztés szerint támogatja.
2. A Bizottság egyetért azzal, hogy a 2022. évi Önkormányzati napközis tábor a Szombathelyi Derkovits Gyula Általános Iskolában kerüljön megszervezésre. Felkéri a polgármestert, hogy a nyári napközis tábor megszervezéséhez szükséges intézkedéseket tegye meg.
3. A Bizottság egyetért azzal, hogy az Oktatási ágazat kiadásaiban a tábor megszervezésére biztosított 4.000 e Ft összeg a tábor pénzügyi lebonyolítását végző Szombathelyi Köznevelési GAMESZ részére átcsoportosításra kerüljön.

**Felelősök:** Putz Attila, a Kulturális, Oktatási és Civil Bizottság elnöke

Dr. László Győző alpolgármester

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Mester Ágnes, az Egészségügyi, Kulturális és Köznevelési Iroda vezetője)

**Határidő:** azonnal (az 1. és 2. pont vonatkozásában)

a költségvetési rendelet soron következő módosítása (a 3. pont vonatkozásában)